Hévíz Város Önkormányzat Képviselő-testületének 28/2005. (XII. 15.) önkormányzati rendelete
a közterületek használatáról
Hévíz Város Önkormányzatának Képviselő-testülete a helyi önkormányzatokról szóló 1990. évi LXV. törvény 16. § (1) bekezdésében, valamint az épített környezet alakításáról és védelméről szóló 1997. évi LXXVIII. törvény 54. § (1) bekezdésében kapott felhatalmazás alapján, a közterületek használatáról a következő önkormányzati rendeletet alkotja:
A rendelet célja
1. § A rendelet célja, hogy Hévíz Város közigazgatási területén az épített környezet fenntartása és értékeinek védelme érdekében, kiemelt tekintettel a rendezett városképre és a közterület közlekedési célú használatára, valamint a kulturált gyógy-idegenforgalomra, szabályozza a közterületek rendeltetéstől eltérő használatának szabályait, a közterület-használati engedélyezésre, valamint a közterület-használati díjakra vonatkozó rendelkezéseket.
A rendelet hatálya
2. § (1) E rendelet hatálya Hévíz Város közigazgatási területén található közterületekre és előkertekre terjed ki.
(2) E rendelet személyi hatálya kiterjed minden olyan magán- és jogi személyre, jogi személyiséggel nem rendelkező gazdasági társaságra és egyéb szervezetre, intézményre, aki (amely) a város közigazgatási területén e rendeletben foglaltak szerint közterületet, előkertet használ.
Értelmező rendelkezések
3. § A rendelet alkalmazása során:
a) közterület: az épített környezet alakításáról és védelméről szóló 1997. évi LXXVIII. törvény (a továbbiakban: Étv.) 2. § 13. pontjában, az 54. § (4)-(7) bekezdésében és a közterület-felügyeletről szóló 1999. évi LXIII. törvény 27. § a) pontjában meghatározott közterület.
b)
c) közút: a gyalogosok és a közúti járművek közlekedésére szolgáló terület;
d) járda: az útnak a gyalogosok közlekedésére szolgáló - az úttesttől szintkülönbséggel, kiemelt szegéllyel, vagy más látható módon elhatárolt - része; e rendelet alkalmazásában a gyalogút járdának tekintendő;
e) reklám: minden olyan figyelemfelhívásra alkalmas közlés, információ, tevékenység, amely valamely áru kelendőségének növelésére, szolgáltatás igénybevételére vagy ennek fokozására irányul, illetve valamely vállalkozás, intézmény, személy tevékenységét népszerűsíti;
f) mozgóárusítás: a kereskedő vagy megbízottja olyan eszköz segítségével viszi magával az eladásra kínált árut, amely nem minősül mozgóboltnak (pl. kosár, tricikli, fagylaltos kocsi).
g) cégér: olyan hirdető berendezés, amely az üzlethomlokzat síkjára merőlegesen a közterület fölé 1,20 méterig kinyúlik és az üzletben folyó tevékenységre utal, elhelyezésénél legalsó pontja 2,50 méteren lehetséges.
h) előkert: az országos településrendezési és építési követelményekről szóló 253/1997. (XII. 20.) Korm. rendelet 1. mellékletében meghatározott előkert. A rendelet szabályait az előkertre is alkalmazni kell.
A közterület-használatának általános szabályai
4. § (1) A közterületet rendeltetésének megfelelő célra és módon, állagának sérelme nélkül, jogszabályok keretei között bárki díjmentesen használhatja. A közterületek használata nem veszélyeztetheti a közbiztonságot, nem járhat a közterületen tartózkodók zavarásával.
(2) A közterület rendeltetéstől eltérő célú használatának minősül, ha a használat a közterület vagy annak meghatározott része mások általi rendeltetésszerű igénybevételét akadályozza.
(3) A közterület rendeltetéstől eltérő célú használata közterület-használati engedély alapján, jelen rendeletben megállapított díj fizetése ellenében történhet.
(4) Nem minősül a (2) bekezdés szerinti közterület-használatnak:
a) üzlethomlokzat, kirakatszekrény, hirdető-berendezés, elhelyezése, amennyiben az a közterületbe 10 cm-en túl nem nyúlik be;
b) magánszemélyek esetén telke előtti (melletti) közterületen építési, felújítási munkálatokkal kapcsolatos, építőanyag, építéshez szükséges szerkezet elhelyezése, ha az a 24 órát nem haladja meg;
c) film, rádió és televízió felvétel, ha az a közterület rendeltetésszerű használatát 30 percnél hosszabb ideig nem akadályozza;
d) tüzelőanyag, bútor, lakásfelszerelési cikk, 24 órát meg nem haladó, a lakás előtti közterületi tárolása;
e) önkormányzati vagy állami szervezésű kulturális, sport, szórakoztató rendezvény, ünnepség tartása;
f) a közút, járda építésével, javításával, fenntartásával kapcsolatban a közút (járda területének elfoglalása);
g) az úttartozékok és a közúti közlekedés irányításának célját szolgáló berendezések elhelyezése;
h) a közterületen, illetve az alatt vagy felett elhelyezett közművek hibaelhárítása érdekében végzett munka.
(5) Nem adható közterület-használati engedély:
a) üzemképtelen jármű 30 napon túli közterületi tárolásához;
b) olyan járdaszakaszra, ahol a tervezett létesítmény a gyalogos közlekedést, vagy az úttestre lépő gyalogos észlelését akadályozná;
c) a városképi követelményeket nem kielégítő építmények, berendezések létesítésére, ilyen árubemutató eszközökre;
d) garázs létesítésére;
e) zöldterületre;
f) védett természeti területekre, közparkokba;
g) olyan tevékenység gyakorlásához, amely a környezetre káros hatással lenne, a közbiztonságot, az egészséget veszélyeztetné;
h) közterületi adománygyűjtő tevékenységre.
(5a) A város területén a koldulás és adománygyűjtő tevékenység tilos.
(5b) A város területén a politikai jellegű szórólap, aláírásgyűjtés tevékenység a választási eljárásról szóló 2013. évi XXXVI. törvényben meghatározott választási kampány időszakot kivéve a Deák téri Átrium közterületen végezhető. Politikai tevékenységet végző szervezetek és természetes személyek aláírásgyűjtés, szórólapozás jogcímenként, legfeljebb egyszeri, 2 m2 közterület igénybevételére kaphatnak közterület-használati engedélyt.
(5c) A városban megrendezésre kerülő közterületi rendezvények időtartama alatt a rendezvény területén politikai jellegű tevékenység (különösen szórólapozás, aláírásgyűjtés) engedélyezése megtagadható.
(6) A közlekedésre szolgáló közterületre közterület-használati engedély, kivételesen és csak akkor adható, ha közterület-használata a közlekedés biztonságát és zavartalanságát (járda esetében gyalogossávot (1,5 méter) nem akadályozza.
(7) Göngyöleg tárolására csak 04.00 órától 08.00 óráig terjedő időtartamra adható közterület-használati engedély.
(8) A nagyparkolói sétánynál az árubemutatás az üzletek homlokzata előtti 1,2 méter széles sétányrészen, a vendéglátás az üzlet homlokzata előtti 1,60 méter sétányrészen történhet, a gyalogossáv biztonságos és zavartalan használatát nem akadályoztatva.
(9) A cégérek felhelyezése előtt a Pénzügyi, Turisztikai és Városfejlesztési Bizottság (a továbbiakban: Bizottság) véleményét ki kell kérni.
A közterület-használati engedély
5. § (1) A közterület-használati engedély kiadását annak kell kérni aki a közterületet rendeltetésétől eltérő célra kívánja használni.
(2) A kérelmet a Polgármesteri Hivatalhoz kell benyújtani. Engedélyes a közterület-használatot kizárólag jogerős közterület-használati engedély birtokában kezdheti meg.
(3) A kérelemnek tartalmaznia kell:
a) a kérelmező nevét (cégnevét), lakcímét (székhelyét, telephelyét), levelezési (vagy értesítési címét, vagy telefonszámát) címét, adóazonosító jelét (adószámát), bankszámla vezetési kötelezettség alá eső személyek bankszámlaszámát;
b) a közterület-használat célját és időtartamát;
c) a közterület-használat módját, a kihelyezésre kerülő tárgyak pontos leírását (rajzát, fotóját stb.);
d) közterület-használat helyének pontos meghatározását, a használni kívánt közterület m2-re kerekített nagyságát;
e) ha a közterület-használata építési munka végzésével kapcsolatos, két példányban helyszínrajzot M=1:1000, vagy M=1:500 méretarányban;
f) amennyiben a közterület-használat a forgalmat befolyásolja M=1:1000, vagy M=1:500 méretarányú forgalomterelési tervet két példányban;
g) kulturális rendezvény, vásár egyéb rendezvény esetén a terület takarítására vonatkozó megrendelés, vagy szerződés másolatát;
h) az engedélyben foglalt kötelezettségek teljesítéséért felelős személy megnevezését, lakcímét (értesítési címét, vagy telefonszámát);
i) személytaxi-szolgáltatás tevékenység folytatása esetén a tevékenységgel érintett személygépkocsi rendszámát.
(4) Amennyiben az engedélyező az egységes arculat érvényesítése érdekében szükségesnek tartja, kikéri és a döntéshozatalnál figyelembe veszi a Bizottság véleményét.
(5) Az előkertekre közterület-használati engedélyt nem kell kérni, de az önkormányzati rendelet előírásait egyebekben az előkertek használatára vonatkozóan be kell tartani.
6. § (1) A közterület használattal kapcsolatos önkormányzati hatósági ügyekben a polgármester jár el. A polgármester döntése ellen a képviselőtestülethez lehet fellebbezni.
(2) A közterület-használati engedély megadása során figyelembe kell venni a városképi, műemlékvédelmi, köztisztasági, közlekedésbiztonsági követelményeket, valamint a közreműködő szakhatóságok hozzájárulásaiban foglaltakat.
7. § (1) Közterület-használati engedély határozott időre, legfeljebb egy évre, a DOTTO szerelvények esetében legfeljebb 3 évre adható.
(2) A közterület-használati engedély a lejárta előtt legalább 3 nappal korábban benyújtott kérelem alapján meghosszabbítható.
8. § (1) A közterület-használati engedély másra át nem ruházható.
(2) Nem minősül átruházásnak, ha az engedélyben megjelölt tevékenységet ténylegesen a használatba vevő alkalmazottja, segítő családtagja végzi.
(3) A közterület-használati engedély eredeti példányát, vagy annak hiteles másolatát a tevékenységet folytató személy köteles a helyszínen magánál tartani, és az ellenőrzésre jogosult személynek felszólításra felmutatni.
9. § A közterület-használati engedély tartalmazza:
a) az engedélyező és az engedélyes megnevezését, pontos címét;
b) a közterület-használat célját és időtartamát, vagy a feltételt melynek bekövetkezéséig tart;
c) a közterület-használat helyének pontos meghatározását, a használatba adott közterület nagyságát;
d) a közterület-használat módját, feltételeinek meghatározását, a kihelyezett tárgyak, telepítésre kerülő növényzet pontos leírását (csatolva másolatban a helyszínrajzot, a berendezés tervét);
e) a fizetendő közterület-használati díj összegét, a megfizetés módját, határidejét, a közterület-használattal járó esetleges járulékos költségek (víz-, áramdíj stb.) viselésére vonatkozó kötelezettség meghatározását;
f) az engedély megszűnése, vagy visszavonása esetére az eredeti állapot helyre állítására vonatkozó kötelezettség előírását;
g) személytaxi-szolgáltatás tevékenység folytatása esetén a tevékenységgel érintett személygépkocsi rendszámát.
10. § Nem adható közterület-használati engedély ha a kérelemben megnevezett kérelmező:
a) a jogtalan vagy szabálytalan közterület-használat miatt kiszabott bírságot az Önkormányzat részére nem fizette meg, annak megfizetéséig;
b) az Önkormányzattal szemben közterület-használati díjtartozása van és azt felszólításra az abban megjelölt határidőn belül nem fizette meg.
11. § A közterület-használati engedély megadását vagy elutasítását, visszavonását közölni kell:
a) a kérelmezővel;
b)
c) a közterület-felügyelettel.
A közterület-használati díj
12. § (1) Az engedélyes - az önkormányzati intézmények kivételével - a közterület használatáért közterület-használati díjat köteles fizetni.
(2) Az engedélyes a közterület-használati díjat a közterület-használati engedély érvényességi időtartama alatt köteles megfizetni.
(3) A közterület-használati díjszabást a rendelet 1. sz. melléklete tartalmazza.
(4) A hirdető-berendezések díja a hirdetőfelület alapulvételével számítandó.
(5) A fizetendő díj megállapításánál minden megkezdett négyzetméter egésznek számítandó, a töredékhónapot (napot) egész hónapnak (napnak) kell tekinteni.
(6) Amennyiben a közterület használatára több jogcímen kerül sor, a fizetendő díjat az adott jogcímek közül, egy jogcím - a legmagasabb összegű közterület-használati díj - alapján kell megállapítani. Ha a több közterület-használati jogcím közül valamelyik megszűnik, vagy a jogcímek változnak a díjat újra meg kell állapítani. A megszűnést az engedélyes köteles bejelenteni. A díj ebben az esetben újra számításra kerül.
(7) Az engedély megszűnése (visszaadása) esetén a befizetett díjjal el kell számolni.
13. § (1) A közterület-használati díjat a közterület-használati engedélyben megállapított fizetési gyakorisággal, általában negyedéves részletekben kell megfizetni. A közterület-használati díj havi részletekben is fizethető, ha annak havi mértéke a 10 000 Ft összeget eléri.
(2) Az engedélyes köteles a közterület-használati engedélyben megállapított díjfizetési időszakra esedékes közterület-használati díjat az önkormányzatnak a tárgyidőszakot megelőző hónap utolsó napjáig megfizetni.
(3) Az engedélyes az első díjfizetési időszakra esedékes közterület-használati díjat az engedély kiadásakor köteles megfizetni.
(4) A fesztivál jellegű közterület-használatok díját az engedély kiadásakor kell megfizetni.
14. § (1) Amennyiben az engedélyes a díjfizetési kötelezettségének határidőre nem tesz eleget, az engedélyező a Ptk-ban megállapított mértékű késedelmi kamatot számíthat fel.
(2) Indokolt esetben (közérdek, szociális helyzet, vis maior helyzet) - kérelemre - a közterület-használati díj fizetésére részletfizetés engedélyezhető.
15. § A polgármester egyedi elbírálást érdemlő esetben a Bizottság javaslatára az engedélyes által megfizetendő közterület-használati díj összegét kérelemre méltányosságból mérsékelheti.
A közterület-használat pályáztatása
16. § (1) A polgármester a közterületek hasznosítására pályázatot írhat ki.
(2) Pályázatot azon közterületek hasznosítására lehet kiírni, ahol az igények várhatóan meghaladják a rendelkezésre bocsátható közterület nagyságát, így különösen ha ugyanazon közterületre egy éven belül, vagy egy rendezvényre több kérelem érkezett mint amennyi közterület rendelkezésre áll.
(3) A közterület-használati alapdíj a rendelet 1. sz. mellékletében rögzített díjtételek alapján az adott közterületre és a meghirdetett tevékenységi körre meghatározott összeg.
(4) A pályázat nyertese az lesz, aki a pályázati feltételeknek megfelel és a pályázati tárgyalás során a legmagasabb összegű közterület-használati díj megfizetését vállalja.
(5) A pályázat kiírására, lebonyolítására egyebekben az önkormányzati vagyongazdálkodásról szóló önkormányzati rendeletben foglaltakat kell alkalmazni.
Kereskedelmi és vendéglátó-ipari célú közterület-használat sajátos szabályai
17. § (1) Közterület-használati engedély alapján - a szükséges hatósági engedélyek és a közterület tulajdonosának (kezelőjének) hozzájárulása birtokában - közterületen értékesíthetők a kereskedelmi tevékenységek végzésének feltételeiről szóló 210/2009. (IX. 29.) Korm. rendeletben meghatározott termékek.
(2) Az (1) bekezdésben megjelölt termékkörbe nem tartozó árucikkek, termékek árusítására akkor adható közterület-használati engedély, ha:
a) az árusítás az üzlet homlokzatával érintkező közterületen történik;
b) az egyes ünnepekhez kapcsolódó alkalmi cikkek árusítása az ünnepet megelőző 20 napban történik;
c) az árusítás rendezvények alkalmával, rendezvényekhez kapcsolódóan történik.
(3) Árubemutatásra, közterületi árusításra üzletenként csak egy közterület-használati engedély adható, üzletenként csak egy megállító tábla helyezhető ki.
(3a) A városnak a Rákóczi utca-Erzsébet királyné utca-gr. Festetics tér, Gyöngyvirág köz területén kívül eső részein a vendéglátó egységek üzletenként legfeljebb 5 megállító tábla kihelyezését kérhetik. A közterület-használati engedély kiadásakor a Bizottság véleményét ki kell kérni.
(4) Az üzlettel rendelkező kereskedő árubemutatás céljára, az üzlet homlokzatával megegyező szélességű - amennyiben a rendelet másként nem rendelkezik - az üzlet homlokzatával érintkező 1 méter széles sávra kaphat közterület használatára engedélyt akkor, ha az általa a közterület-használattal elfoglalt területen túl, 1,50 m széles szabad járdafelület megmarad. Az üzlethomlokzatra árut kiakasztani tilos.
(4a) Az Erzsébet királyné utcában a Rózsakert É-i sarkától a Gyöngyvirág közig a berendezési sávban lehet árubemutatást végezni az üzlethomlokzattal megegyező szélességben.
(4b) Zöldség, gyümölcs, delikatesse árusítása esetén maximum 10 m2 vehető igénybe a közterületen és az előkertekben, az üzlet homlokzatával megegyező szélességben és nem akadályozhatja a gyalogos közlekedést.
(5) Az üzlettel rendelkező vendéglátás tevékenységet folytató kereskedő vendéglátás célját szolgáló közterület használatára akkor kaphat közterület-használati engedélyt, ha a használat a közlekedési rendeltetésű közterület használatát nem akadályozza. A vendéglátás célját szolgáló előkertben és az érintett közterületen asztalok, székek, ezek fölé napellenző valamint a kitelepülés köré a városképi követelményeknek megfelelő kerítés, vagy dísznövények helyezhetők el. Az előkert és érintett közterület területén, vagy annak kerítésén egy darab legfeljebb 1 négyzetméteres reklámtábla helyezhető el, kizárólag a vendéglátással kapcsolatos hirdetés céljára. A vendéglátás célját szolgáló közterület-használat legmagasabb mértéke 50 m2, azzal, hogy amennyiben az előkerti használat terjedelme az 50 m2-t eléri vagy meghaladja, úgy a közterület már nem vehető igénybe.
(5a) A vendéglátás tevékenységet folytató az előkertekben vendéglátás esetén területi korlátozás nélkül a berendezési sáv határáig kitelepülhet és a berendezési sávot is elfoglalhatja azzal, hogy az utcabútorok, berendezési tárgyak nem mozdíthatók el, a 4 § (6) bekezdés szerinti gyalogossáv biztosításra kerül.
(5b) A Kölcsey u. 2. szám előtti szakaszon az árubemutatás és a vendéglátás a berendezési sávban történhet.
(6) Közterület-használati kérelme során elsőbbséget élvez, más kérelmezővel szemben:
a) az üzlettel rendelkező kereskedő, az üzlet homlokzatával érintkező, azzal megegyező szélességű, közterület-használatára kiskereskedelem esetén árubemutatás céljára;
b) vendéglátó-ipari előkert céljából az érintett közterülettel határos vendéglátó-ipari üzlettel rendelkező;
c) egyéb területre az a kérelmező, aki adott területre a közterület-használati engedély meghosszabbítását kéri.
(7)
(8) Árubemutatásra csak mobil eszközre adható közterület-használati engedély.
(9) Az árubemutató mobil eszközöket, árukat (kivéve vendéglátó-ipari előkert) a közterületen tárolni 22-08 óra között nem lehet.
Taxik és Dotto szerelvények közterület-használata
18. § (1) Személytaxi-szolgáltatás tevékenység folytatása céljából Hévíz közútjain és közterein az Önkormányzat által kialakított taxiállomások vehetők igénybe, amelyek használatára az engedélyt a polgármester adja ki. Taxiállomás használatára kizárólagos joggal közterület-használati engedély nem adható.
(2) A taxiállomásokra vonatkozóan legfeljebb a 2. mellékletben meghatározott számú taxiállomás használatára jogosító közterület-használati engedély adható ki.
(3) A taxiállomásokat minden közterület-használati engedéllyel rendelkező személytaxi-szolgáltatást végző, érkezési sorrendben, a KRESZ előírásait betartva használhatja.
(4) Utas felvételre való felkészülés érdekében világító „szabad” jelzővel a taxi-gépkocsik csak a kijelölt taxiállomásokon várakozhatnak zárt sorban, érkezési sorrendben. Más járművek a taxiállomást sem megállás, sem várakozás céljára nem vehetik igénybe.
(5) Ezt a szabályt kell értelemszerűen alkalmazni a Dotto-szerelvények közterület-használatára is.
(6) A város területén a taxiállomások kijelölését a 2. melléklet tartalmazza.
(7) A taxi várakozóhely közterület-használati engedély jogosítottja a már kiadott közterület-használati engedély módosítása céljából a módosítás hatályba lépésétől számított 60 napon belül az Ör. 9. § g) pont szerinti adatot köteles a polgármesterhez benyújtani. Az engedélyek ezen adattal történő módosítását a polgármester 8 napon belül végzi el.
Állat közterületre bocsátása
18/A. § (1) Állat közterületre bocsátása vagy vitele esetén az állat felügyeletét ellátó személy köteles gondoskodni arról, hogy a felügyelete alatt álló állat a közterületet ürülékével ne szennyezze be.
(2) A közterületnek az állat ürülékével történt esetleges beszennyezése esetén az állat felügyeletét ellátó személy köteles az ürüléket haladéktalanul feltakarítani, és azt a vonatkozó szabályok szerint elhelyezni.
(3) Az állat felügyeletét ellátó személy köteles az ürülék feltakarítására szolgáló megfelelő eszközt a közterületen magánál tartani, amennyiben lehetséges az állatot az ürülék felfogására alkalmas eszközzel felszerelni. Ezen eszköznek az állat felügyeletét ellátó személynél való meglétét a közterület-felügyelő a közterületen ellenőrizheti.
(4) Az állatot közterületen etetni tilos. Az állat közterületen történő itatása során a köztisztasági szabályokat be kell tartani.
A közterületek filmforgatási célú használata
18/B. § (1) A mozgóképről szóló 2004. évi II. törvény (a továbbiakban: Mktv.) szerinti filmforgatási célú közterület-használat vonatkozásában a rendelet szabályait az Mktv. rendelkezéseivel együtt kell alkalmazni.
(2) A filmforgatási célú közterület-használattal kapcsolatos hatásköröket a polgármester gyakorolja, valamint jóváhagyja a hatósági szerződést.
(3) Mentesség kizárólag közérdekű célokat szolgáló filmalkotások forgatása esetén adható. Közérdekű célokat szolgálnak különösen az oktatási, a tudományos és az ismeretterjesztő témájú és az önkormányzat megbízásából vagy önkormányzati támogatással Hévízről szóló filmalkotások és reklámfilmek.
(4) A filmforgatás célú közterület-használat nem haladhatja meg az egy hét időtartamot. A közterület-használat naponta 7-22 óra közötti időtartamra vonatkozhat.
(5) A forgatást akadályozó, de a kérelmezőnek nem felróható, valamint a rendkívüli természeti események esetén a közterület-használati engedélyt olyan időtartamban kell meghosszabbítani és a közterület-használatot engedélyezni, ameddig a filmforgatás akadályozott volt. A közterület-használatot ilyen esemény esetén az akadály elhárulása után három napon belül, természeti esemény esetén az esetleges kárelhárítást és helyreállítást követően újra biztosítani kell.
(6) E rendelet alkalmazásában kiemelt turisztikai terület: Kossuth Lajos utca-Ady Endre utca-Széchenyi utca által határolt terület, Széchenyi utca teljes területe, valamint a Nagyparkoló tér területe.
A közterület-használati engedély visszavonása
19. § (1) A közterület-használati engedély a teljesítési határidőt tartalmazó felszólítást követően visszavonható attól az engedélyestől, aki:
a) szennyezett, piszkos berendezésből árusít;
b) a közterületen elhelyezett berendezés fenntartásáról nem gondoskodik;
c) az engedélyezettnél nagyobb területet foglal el, vagy a közlekedési rendeltetésű közterületen a közlekedést akadályozza;
d) az engedélyben szereplő területet és környékét nem tartja rendben, vagy tisztán, ott göngyöleget, árut tárol;
e) a közterület mobil árubemutató eszközök tárolására vonatkozó szabályokat megszegi, vagy nem az engedélyezett árubemutató eszközt használja;
f) az engedélyezettől eltérő terméket árusít, illetve rak ki;
g) a számára engedélyezett közterület használatát másnak átengedi;
h) a közterület-használati díj tartozását nem fizette meg.
(2) A közterület-használati engedély visszavonható (felfüggeszthető), amennyiben az adott közterület olyan hasznosítása, vagy átépítése, karbantartása szükséges amely kizárja annak egyidejű közterületi hasznosítását. A felfüggesztés időtartamára és a visszavonást követően a közterület visszavételétől az engedélyesnek közterület-használati díjat nem kell fizetni.
A közterület-használat ellenőrzése
20. § (1) A közterületek rendjét, állapotát, a közterületek rendeltetésszerű használatát, valamint a közterület rendeltetéstől eltérő célú használatának szabályszerűségét és a közterület-használati engedély meglétét a közterület-felügyelet a város közigazgatási területén folyamatosan ellenőrzi.
(2) Jogtalan vagy szabálytalan közterület-használat esetén a közterület-felügyelet a közterület használót a tevékenység azonnali felfüggesztésére, abbahagyására, szabálytalan közterület-használat megállapítása esetén az előírások betartására és az engedélynek megfelelő állapot azonnali helyreállítására szólítja fel.
Szabálysértési rendelkezések
21. §
Átmeneti rendelkezések
22. §
Záró rendelkezések
23. § (1) A rendelet hatálybalépésének napja 2006. január 1.
(2) A rendelet hatályba lépésével egyidejűleg Hévíz Város Önkormányzat Képviselő-testületének 15/2005. (IV. 27.) önkormányzati rendelettel módosított, a közterületek használatáról szóló Hévíz Város Önkormányzat Képviselő-testületének 10/2005. (IV. 1.) önkormányzati rendelete hatályát veszti.
(3) A rendelet rendelkezéseit a folyamatban lévő ügyekben is alkalmazni kell.
(4) A megkötött közterület-használati szerződések a lejáratukig érvényben maradnak.
Hévíz, 2005. december 13. 
 Vértes Árpád s. k.
polgármester	 Dr. Tüske Róbert s. k.
jegyző	
1.	melléklet a Hévíz Város Önkormányzat Képviselő-testületének 28/2005. (XII. 15.) önkormányzati rendeletéhez
A közterület-használati díj mértéke
 A	 B	 C	 D	 E	 F	
 sor-
szám	 megnevezés	 mértékegység	 Nettó összeg	 27% ÁFA	 Bruttó összeg	
 I.	 Közterületi árusítás	
 1.	 A 210/2009. (IX. 29.) Korm. rendelet 5. mellékletében meghatározott termékek árusítása	 Ft/m2/nap	 236 	 64	 300	
 2.	 Ünnepeket megelőző árusítás	 Ft/m2/nap	 550	 148,5	 698,5	
 3.	 Vendéglátás célját szolgáló használat	 Ft/m2/hó	 3 000	 810	 3 810	
 4.	 Összecsukható ernyőszerkezet	 Ft/m2/hó	 85	 22,95	 107,95	
 5.	 Adventi és újévi rendezvények, vásárok 
dec. 1-jan. 10. közötti időszakban	 Ft/m2/hó	 100	 27	 127	
6.	A 210/2009. (IX.29.) Korm. rendelet 5. melléklet 1. pontja „1. napilap és hetilap, folyóirat, könyv”	Ft/m2/nap	80	21,6	101,6	
 II.	 Közterületi reklámtevékenység	
 1.	 Rögzített hirdető-berendezés	 Ft/m2/hó	 1 600	 432	 2 032	
 2.	 Közterület fölé kifügg. reklám hirdetmény	 Ft/m2/nap	 2 650	 715,5	 3 365,5	
 3.	 Egyéb reklám, szórólap,marketing tevékenység	 Ft/m2/nap	 551 	 149 	 700	
 4.	 Árubemutatás (elfoglalt terület nagysága szerint)	 Ft/m2/hó	 4 300	 1 161	 5 461	
 5.	 Transzparenshordozók (szendvicsember)	 Ft/fő/nap	 1 600	 432	 2 032	
 6.	 Közterületre kihelyezett mobil reklámtábla	 Ft/m2/hó	 4 000	 1080	 5 080	
 III.	 Bérkocsi szolgáltatás	
 1.	 Taxi kiállási hely	 Ft/gk./hó	 3 200	 864	 4 064	
 2.	 Közúti közlekedést szolg. járművek tárolása	 Ft/jármű/hó	 7 000	 1890	 8 890	
 3.	 Gumikerekű kivonat (Dottó) közterület használata	 Ft/év/szerelv.	 950 000	 256 500	 1 206 500	
 4.	 Személygépkocsi tárolása	 Ft/szgk/hó	 2 000	 540	 2 540	
 IV.	 Építőanyag és egyéb ideiglenes tárolás	
 1.	 Építőanyag, építéssel kapcsolatos dolog (közterület-használati engedély kiadását követő 6 hónapig)	 Ft/m2/nap	 20 	 5,4 
	 25,4 	
2.	Építőanyag, építéssel kapcsolatos dolog (6. hónapot követően)	Ft/m2/nap	120	32,4	152,4	
 V.	 Egyéb közterület-használati kategóriák	
 1.	 Mutatványos tevékenység (kizárólag önkorm. rendezvényen)	 Ft/m2/nap	 550	 148,5	 698,5	
 2.	 Filmforgatás a 205/2013. (VI. 14.) Korm. rendelet szabályai szerint	 	 	 	 	
 3.	 Önkormányzat által szervezett városi fesztiváli rendezvény	 Ft/m2/nap	 800	 216	 1 016	
 4.	 Utcazene (alapfokú zenei végzettséghez kötött)	 Ft/m2/nap	 550	 148,5	 698,5	
 5.	 Portrérajzolás	 Ft/m2/nap	 1 969	 532 	 2 501	
 6.	 Nemzetközi, országos, regionális, helyi jelentőségű idegenforgalmi célt szolgáló (kulturális, sport stb.) rendezvények, reklám-. és marketingtevékenység	 Ft/m2/nap	 80	 21,6	 101,6	
 	 amely összegtől a polgármester eseti megállapodással kedvezményt biztosíthat	 	 	 	 	
 7.	 Egyéb: a fentiekben fel nem sorolt kategória 
 nettó 550 Ft és 4300 Ft között +27%	 Ft/m2/nap	 	 	 	
2. melléklet a Hévíz Város Önkormányzat Képviselő-testületének 28/2005. (XII. 15.) önkormányzati rendeletéhez
A városban kialakított taxiállomások
 A	 B	 C	 D	
 	 Cím	 Férőhely (db)	 Méret	
 1.	 Kölcsey Ferenc utca (hrsz. 986.) déli végében, a tófürdő északi bejárata közelében az utca nyugati oldalán a burkolatokat osztó zöldsáv mellett	 7	 2,5x6 m	
 2.	 Kölcsey Ferenc utcában az aszfaltozott parkolóban a parkerdő mellett	 5	 2,5x6 m	
 3.	 Nagyparkoló tér délkeleti részén az aszfaltozott parkolóban a zöld sáv mellett párhuzamosan	 3	 2,5x6 m	
 4.	 Egregyi utcában (hrsz. 305.) az óvoda északi oldalán, a Dombföldi utca kereszteződésének közelében az út tengelyével párhuzamosan	 2	 2,5x6 m	
 5.	 Helikon utca (hrsz. 1493.) a Hotel Helios gazdasági bejárata mellett, a Sport utcával szemben	 1	 2,5x6 m